Мураду фщIыр къывэхъулIэну!
Тэрч щIыналъэм хыхьэ Астэмрей жылэм дэт езанэ курыт школым мы гъэм 11-нэ классым къыщIигъэкIащ цIыху пщыкIуплI. Абыхэм папщIэ еджапIэм мэкъуауэгъуэм и 25-м къыщызэрагъэпэщащ гуфIэгъуэ пшыхь дахэ. НыбжьыщIэхэм хуэдэ дыдэу гурыгъу-гурыщIэхэм зи псэр зэщIаIыгъэхэм ящыщт абыхэм я класс унафэщIу, ныбжьэгъу пэжу яIа, инджылызыбзэмкIэ егъэджакIуэ Быдэ ФатIимэ.
— Курыт школыр къыщывух фи махуэ лъапIэмкIэ сынывохъуэхъу! Фыузыншэу, гукъеуэншэу, гукъыдэж фиIэрэ фи адэ-анэм нэмысрэ пщIэрэ яхуэфщIу фыпсэуну, мураду фщIыр къывэхъулIэу дунейм дахэу фытетыну си гуапэщ, — апхуэдэ псалъэ гуапэхэмкIэ щIэблэм захуигъэзащ школым и директор ЩауэцIыкIу Галинэ.
Абы и псалъэхэр даIыгъащ хьэщIэ лъапIэхэу Акъбащ Ипщэ къуажэм и администрацэм и Iэтащхьэ Джэдгъавэ Артур, Белоглинское жылэм и администрацэм и Iэтащхьэ Махъсидэ Аслъэн, щIыпIэм щылажьэ IуэхущIапIэ зэмылIэужьыгъуэхэм я лIыкIуэхэу Тумэ Джамбулэт, Уэрсей Анжелэ, Азызэ Аскэр, Къаншокъуэ Iэсият сымэ.
Къэзыух цIыкIухэм нэхъ къахэжаныкIахэу, фIы дыдэу еджахэу ХьэтIэф Мадинэ, ТхьэилI Альбинэ, Ирыгу Аминэ сымэ дыщэ медалыр хуагъэфэщащ.
— Пэжу жысIэнщи, сигу къоуэ апхуэдиз илъэсыр щызгъэкIуа си етIуанэ унэм махуэ къэс сыгуфIэу сыкъызэрымыкIуэнур, си классэгъухэр спэIэщIэ зэрыхъунур, — и гурылъхэр къеIуатэ Мадинэ. — Ауэ икIи согуфIэ, ди адэ-анэхэр дэркIэ гушхуэу нобэ школыр къызэрыдухым папщIэ. АдэкIи зыри дымыгъэщIэхъуным, щIэныгъэ зэдгъэгъуэту лъэпкъым сэбэп дызэрыхуэхъуным иужь дызэритынумкIэ фыкъыдогъэгугъэ!
Пшыхьым и кIэм цIыкIухэр зэгурыIуащ я егъэджакIуэ пажэхэр IэщIыб ямыщIыну, щIэх-щIэхыурэ школым лъагъунлъагъу къэкIуэну, езыхэми яку дэлъ ныбжьэгъугъэр нэхъ лъэщ, нэхъ быдэ зэрыхъуным хущIэкъуну. Гухэхъуэщ апхуэдэ щIэблэ дахэ къызэрыдэкIуэтейм укIэлъыплъыныр!
Iей фигу къэмыкIыу, ер зигу илъ цIыху фримыхьэлIэу гъуэгуанэ дахэ фытехьэну дэри дынывохъуэхъу.
КЪАМБОТ Марианнэ,
КъБКъУ-м и студенткэ.
